C 342/176
SL
Uradni list Evropske unije
6.9.2022
četrtek 17. februarja 2022
nezakonita pridržanja in ugrabitve gruzijskih državljanov in okrepljene dejavnosti v zvezi s postavljanjem meje vzdolž administrativne mejne črte; je zaskrbljen zaradi dezinformacijskih kampanj, usmerjenih v misijo EUMM Georgia, in poziva k okrepitvi njenih zmogljivosti za spremljanje, analizo in strateško komuniciranje; ponovno potrjuje svojo neomajno podporo državam vzhodnega partnerstva, zlasti v zvezi z njihovo neodvisnostjo, suverenostjo in ozemeljsko celovitostjo znotraj njihovih mednarodno priznanih meja; spodbuja EU, naj okrepi svoja prizadevanja za mirno reševanje sporov v celotni regiji vzhodnega partnerstva; ponovno poziva EU, naj zagotovi, da se varnostna razsežnost držav vzhodnega partnerstva ustrezno odraža tudi v strateškem kompasu, in razmisli o sprejetju varnostnih dogovorov – okvirov za povečane naložbe in pomoč na področju varnostnega, vojaškega, obveščevalnega in kibernetskega sodelovanja – z Gruzijo, Moldavijo in Ukrajino kot pridruženimi državami, da bi se okrepili njihova odpornost in varnost;
21. je seznanjen z okrepitvijo svetovalne misije v Iraku (EUAM Iraq) z dodanim sklopom za podporo pri izvajanju reforme sektorja notranje varnosti ter izvajanju nacionalnih strategij za boj proti terorizmu in njegovo preprečevanje (vključno z bojem proti nasilnemu ekstremizmu) ter za boj proti organiziranemu kriminalu in njegovo preprečevanje, s posebnim poudarkom na upravljanju meja, finančnem kriminalu, zlasti korupciji, pranju denarja in nedovoljeni trgovini z dobrinami kulturne dediščine;
22. poziva EU, naj obravnava nenehne in rastoče grožnje varstvu in ohranjanju kulturne dediščine ter zajezi tihotapljenje kulturnih artefaktov, zlasti na konfliktnih območjih; ugotavlja, da so nekatere skupnosti v Iraku, ki jim je bila odvzeta kulturna dediščina in so izgubile zgodovinske korene, bolj izpostavljene radikalizaciji; opozarja, da je EUAM Iraq edina misija oziroma operacija SVOP, ki v svojem mandatu vključuje varstvo kulturne dediščine, da bi lokalnim partnerjem zagotovila pomoč in izobraževanje za obravnavo varnostnih izzivov, povezanih z ohranitvijo in varstvom kulturne dediščine; poziva Svet in ESZD, naj podobno komponento vključita tudi v druge misije in operacije;
23. spodbuja napotitev članov misije EU za pomoč pri integriranem upravljanju libijskih meja (EUBAM Libya) v Tripoli, kjer se bodo izvajale dejavnosti; predlaga, naj ta misija, ki podpira libijske oblasti pri razbijanju organiziranih kriminalnih mrež, vpletenih v tihotapljenje migrantov, trgovino z ljudmi in terorizem, na področju upravljanja meja, v okviru regionalne strategije še naprej proučuje možnosti za podporo razvoju mejnih zmogljivosti držav na območju Sahela pod vodstvom EU v povezavi z misijami SVOP v Sahelu (zlasti EUCAP Sahel Niger); izraža zaskrbljenost nad usodo migrantov, prosilcev za azil in beguncev v Libiji; poziva libijske oblasti in milice, naj zaprejo centre za pridržanje migrantov;
24. pozdravlja začetek operacije SVOP v Sredozemlju, EUNAVFOR MED IRINI, in njeno podaljšanje do 31. marca 2023; poudarja, da ima ključno vlogo pri izvajanju embarga na orožje za Libijo v skladu z resolucijo Varnostnega sveta OZN št.
2526(2020); poudarja, da krepitev zmogljivosti ovira trgovino z ljudmi in orožjem; obžaluje, da je EUNAVFOR MED IRINI leta 2020 doživela številne zavrnitve pregledov, celo na turških ladjah; poziva k pregledni komunikaciji ESZD v zvezi s tem; ugotavlja, da ima EUNAVFOR MED za zdaj na voljo zelo malo sredstev, kar precej omejuje njene zmogljivosti; je zaskrbljen, ker Nato, ki je na tem območju dejaven v okviru operacije Sea Guardian, ne sodeluje učinkovito z okrepljenim sodelovanjem ali izmenjavo informacij in virov; poudarja, da je obveščanje javnosti o misiji in njenih vkrcanjih, prijateljskih posredovanjih in inšpekcijskih pregledih, vključno z zavrnitvami, strateško pomembno; poudarja, da so mednarodne obveznosti glede iskanja in reševanja ljudi v stiski na morju popolnoma v skladu s pomorskim pravom; poziva EU, naj igra pomembno vlogo v Sredozemlju, saj je postala akter, ki lahko zagotovi stabilnost regije; pozdravlja rezultate enote EU za zvezo in načrtovanje (EULPC) pri zagotavljanju strokovnega znanja na področju varnosti, obveščevalnih podatkov in načrtovanja za akterje EU v Bruslju in na terenu ali na morju (delegacija EU, EUBAM, EUNAVFOR MED) ter podporni misiji OZN v Libiji (UNSMIL);
25. obžaluje splošno destabilizacijsko vlogo Turčije na številnih področjih v EU in njeni soseščini, kar ogroža mir, varnost in stabilnost v regiji; je zelo zaskrbljen in strogo obsoja nezakonite dejavnosti in grožnje Turčije z vojaškimi ukrepi zoper države članice EU, zlasti Grčijo in Ciper, v vzhodnem Sredozemlju ter njene novo oznanjene nezakonite dejavnosti na ciprskem in grškem morskem območju; je seznanjen s prizadevanji za umiritev napetosti, vendar obžaluje provoktivna dejanja in grožnje z agresijo turških vojaških plovil proti operaciji MED IRINI, kar je v nasprotju z mednarodnim pravom in